Ritratt: MFA  Min-nhar il-Ħadd li ġej, se jerġgħu jibdew jintlagħbu logħbiet mill-Kampjonat Premier Malti filgħodu. Fi stqarrija, il-Malta Football Association (MFA) ħabbret li waħda mil-logħbiet se tibda tkun nhar ta' Ħadd, fil-11.30am. Fil-fatt nhar il-Ħadd li ġej fit-Tony Bezzina Stadium Santa Lucia u Birkirkara se jilagħbu kontra xulxin f'partita għall-Kampjonat Premier. Din se tkun l-ewwel darba mit-Tieni Gwerra Dinjija li logħba tal-ogħla diviżjoni se tintlagħab filgħodu, ħlief fl-1989, meta Sliema Wanderers lagħbu l-aħħar logħba tal-kampjonat u ngħataw it-tazza taċ-Champions filgħodu. Ritratt: MFA Fl-aħħar żewġ staġuni l-MFA introduċiet il-logħba ta' filgħodu fid-diviżjonijiet l-oħra tal-kampjonati tal-futbol Malti. Fl-istqarrija ntqal ukoll li ħafna nies jiftakru meta kienu jitlagħbu dawn il-logħbiet filgħodu, fi grawnds bħall-Empire Stadium tal-Gżira, Pace Grasso ta' Raħal Ġdid l-istadium taċ-Ċentinarju. Intqal ukoll li ħafna nies kienu jmorru jisimgħu l-quddies tal-Ħadd filgħodu, imorru jaraw il-klabb favorit tagħhom, u kif tispiċċa l-logħba jmorru lura d-dar biex jieklu mal-familja. Il-biljetti jistgħu jinxtraw minn hawn , jew minn quddiem l-istadium qabel tibda l-logħba.